बिहार-नेपाल बार्डर से नकली नोट लाकर चलाने वालों को 5 साल की जेल
भास्कर संवाददाता | बुरहानपुर
शहर में नकली नोट चलाकर हजारों रुपए का सामान खरीदी करने वाले अंतरराज्यीय तस्करों को कोर्ट ने दोषी पाया। कोतवाली पुलिस ने 18 अप्रैल 16 को बस स्टैंड क्षेत्र से आरोपियों को नकली नोट से खरीदी करते हुए गिरफ्तार किया था। 11 माह तक चले प्रकरण के दौरान चार में दो आरोपी फरार रहे। गुरुवार को अपर सत्र न्यायाधीश रवींद्र सिंह ने आरोपियों को 5-5 साल जेल की सजा से दंडित कर जेल भेज दिया। शासन की ओर से पैरवी कर रहे अतिरिक्त लोक अभियोजक जाहिद हुसैन चौधरी ने पक्ष रखते हुए कोर्ट से आग्रह किया कि आरोपियों ने राष्ट्र को नुकसान पहुंचाने वाला अपराध किया है। कठोर सजा दी जाए।
पुलिस को सूचना मिली थी कि इंदौर-इच्छापुर राजमार्ग से आवागमन करने वाले ट्रकों के कुछ ड्राइवर-कंडक्टर शहर में नकली नोट चलाकर खरीदी करते हैं। पुलिस ने अपने मुखबीरों को इस काम में लगा दिया। 18 अप्रैल को बस स्टैंड क्षेत्र में आरोपी विक्रम पिता जगन्नाथ (20) निवासी मोतिहारी पूर्वी चंपारण एक दुकानदार को एक हजार रुपए का नकली नोट चलाकर पानी बॉटल खरीद रहा था। दुकानदार को संदेह हुआ। उसने तुरंत कोतवाली पुलिस को सूचना दी। पुलिस ने उसे एक लॉज से पकड़ लिया। पूछताछ में आरोपी ने कबूल किया कि वह और उसके साथी जितेंद्र पिता भूलन शाह (19), राजेश पिता ललन शाह (21), लालबाबू पिता लक्ष्मण (20) निवासी मच्छर गांव जिला बेतिया पश्चिम चंपारण बिहार का नाम बताया पुलिस ने रॉयल स्टार लॉज से इन तीनों को गिरफ्तार कर उनके पास से 500 और 1000 के नकली नोट जब्त किए गए थे, जब्ती 11 नकली नोटों की जांच कराई गई जो कि जाली पाए गए। अदालत में चारों आरोपियों के खिलाफ धारा 489 ख एवं 489 ग का अभियोग पत्र प्रस्तुत किया गया। सुनवाई के दौरान चारों आरोपी जमानत के बाद अदालत में उपस्थित हुए लेकिन 30 जनवरी 17 को आरोपी विक्रम और लाल बाबू के गैर हाजिर होने पर उन्हें फरार घोषित कर उनके खिलाफ फैसला सुरक्षित रखा गया। न्यायालय में उपस्थित आरोपी राजेश और जीतेंद्र को धारा 489 ख भादवि में 5-5 साल और 5-5 हजार रुपए जुर्माना और धारा 489 ग आईपीसी के तहत दो-दो साल व तीन-तीन हजार रुपए का जुर्माना किया है। सभी सजा एक साथ चलेंगी।
पुलिस गिरफ्त में तस्करी के आरोपी।
hin_Deva bho_Deva hin_Deva hin_Deva bho_Deva